**Beszámoló a Női Missziói Szolgálat 2018-ban végzett tevékenységéről**

**Változások, határátlépések**

Az elmúlt esztendőben egyre inkább tetten érhető lett a női misszió hagyományos un. nőszövetséges szolgálata során a generációk cserélődése, és az, amit a gyülekezetekben is tapasztalhatunk, hogy hiányzik, vagy sokkal gyérebben találhatóak meg a szolgálatra kész fiatal nyugdíjasok. A korábban nagy létszámú **női csendesnapoknak** csökkent a látogatottsága, a havonkénti rendszeres női klubos alkalmakat pedig már 8 éve el kellett hagyni, mert a tagsága kiöregedett, a középkorúak és a mostani nyugdíjasok pedig erejükön felül vannak leterhelve a családjukban.

A társadalomban is olyan változások történtek, amely révén a Női Misszió Szolgálat feladatainak végzésénél ismét máshová kerültek a hangsúlyok.

A gyermekeiket egyedül nevelő édesanyákat és „csonka” családjukat számos csatornán keresztül támogatja az állam. Az Erzsébet Programon keresztül pl. a kicsik ingyenes nyaraláshoz jutnak, így kisebb létszámban érdeklődnek újak a nyári konferenciáink iránt, ill. kevesebbeknek okoz gondot a konferencia költségének kifizetése. (Idén egyáltalán nem kellett nyújtanunk anyagi támogatást.)

Ugyanakkor „megnőtt a kereslet” a **lelkigondozás, a kísérés** iránt. A „régi” szülők mellett ma már a közben felnőtté vált, saját családot alapított fiatalok is rendszeresen megkeresnek hitbeli-, életvezetési problémáikkal. A technika segítségével egy Facebook csoportban tarthatjuk a kapcsolatot egymással, és konferenciahívással, vagy egyénileg a skype-on keresztül is mód van elmélyült beszélgetésre.

Az egyedülálló édesanyák közül sokak élete rendeződött, férjhez mentek ismét, de továbbra is figyelemmel kísérik az újak és azok sorsát, akikkel közös konferenciáztak. A szülők, ha korábban nem voltak tagjai, ma már többnyire felvették a kapcsolatot a helyi evangélikus közösséggel.

A fiatalokról ez azonban nem mondható el. Bár nagy részük magát hitben járónak tartja, Bibliát olvasó, imádkozó embernek, mégsem vált rendszeres templomba járóvá, ill., aki igen, az is inkább valamelyik szabadegyházi közösség alkalmait látogatja. (pl. Golgota gyülekezet) A húsz év alatt, az egyedülálló szülők programjain megfordult édesanyák közül senki, ám a gyerekek közel 15%-a ma már külföldön él és dolgozik. Öröm, hogy kazuális szolgálatokra (esküvő, keresztelés) felkérnek engem vagy a konferenciákon velem szolgáló lelkészkollégáimat ők is és a Magyarországon maradt fiatalok közül is többen. Ez tanúsága a Női Misszióhoz való töretlen kötődésüknek, de egyben szomorú is, mert azt jelzi, hogy igazából nem akarnak beépülni az egyházba, egy-egy helyi gyülekezet tagjaiként. Ezt a modernkori mentalitás számlájára írom, és arra, hogy globalizálódó világunkban felszínessé válnak a kapcsolatok, nincs mély kötődés még a lelki dolgokhoz sincs .

A tizenegy esztendővel ezelőtt elindított **Páratlanklub** megmutatta, hogy a női missziós szolgálatban át kell lépni a határokat, Nem lehet tartani többé, hogy csupán evangélikusokat szólítsunk meg, és azt sem, hogy csupán nőket hívogassunk alkalmainkra. A Páratlanklub tehát egy ökumenikusan nyitott közösségnek indult, ahol lehetőség teremtődött arra, hogy az egyedülálló keresztény fiatal felnőttek találkozhassanak egymással. A megismerkedésekből házasságok is születtek, de leginkább sokan itt kapták a bátorítást, a tanítást arra, hogy felszabaduljanak görcseikből, hamis elvárásuk fogságából és alkalmassá váljanak egy párkapcsolatra. Hálás vagyok a sok színvonalas előadóinknak, akik hitük megvallásán túl, gyakorlati segítséget tudtak nyújtani az akkori társtalan fiatal felnőtteknek. Az induláskor, 2007-ben a klub egyedinek számított, azóta viszont számtalan hasonló programot indítottak testvérfelekezetek.

A Páratlanklub karaktere is megváltozott. Ma már az egyedül maradt felnőttek baráti, testvéri közössége, akik felszabadultan tudnak beszélni gondjaikról a hasonló cipőben járó társaik előtt. A sokszor a saját keresztény közösségekben is magukat periférián érzők gyakran igénylik lelkigondozói szolgálatomat.

Ugyanakkor ennek a szolgálatnak új lehetősége, hogy teljesen hitetlenek is bekeverednek. Különösen a vidékről Budapestre költöző magányosok keresnek közösséget. A játék-estek, az irodalmi teaház, de különösen a filmklubok vonzó esti programok a számunkra. A Páratlanklub hívő stábja pedig igyekszik felhasználni ezeket az alkalmakat a megszólításukra. Missziói, evangelizációs lehetőség, hogy a filmek kiértékelésében, az irodalmi alkotások elemzésében. rejtett módon a keresztény értékrendünk, a Biblia tanítására hívhatjuk fel a figyelmet. Ugyanakkor minden alkalommal elhangzik – áhítat keretében – egy-egy igemagyarázat. A Páratlanklub alkalmainak megtartására a tavalyi esztendőben havonta kétszer került sor. Ebben az esztendőben azt tervezzük, hogy hetente felkínálunk programot az érdeklődőknek és nem csupán az Üllői úti épületben. (előadások, hétvégi kirándulás, koncertlátogatás). Jelenleg 530 fő van jelen az internetes levelezési listánkon.

A határok szigorú betartására személy szerint sincsen módom, hiszen ötödik esztendeje iskolalelkészként szolgálok. Sokakkal éppen így kerültem kapcsolatba. Már régi, a gimnáziumból elkerült, leérettségizett diákjaim szülei továbbra is megkeresnek hitbeli gyötrődéseikben vagy éppen munkahelyi gondjaikkal, házasságuk válságában. A Harmat kiadó „Hátrahagyottak” cimmel megjelent könyvének sajtótájékoztatója óta pedig bővült szolgálatom az öngyilkosok hozzátartozói felé.

Mivel a MEÖT Női Bizottságának az elnöke vagyok, így határátlépés történik sok női rendezvény szervezésénél is. A júniusban tartott „Ismerj meg! Ismerkedj!” konferenciasorozat Mályiban tartott alkalma ugyan ökumenikus alkalom volt, de teljes mértékben ráépült a sárszentlőrinci evangélikus cigánymissziónk szolgálatára.

Ugyanígy nehéz szétválasztani, hogy a (néhai női) Világimanapot milyen minőségemben is szervezem.

És akkor még nem említettem, hogy az Evangélikus Külmissziói Egyesület lelkészi elnökeként is számtalanszor tapasztalhatom meg a határok összemosódását.

A rendszeres alkalmakon túl néhány rendezvényt, elvégzett feladatott vagy programot név szerint sorolnék fel az elmúlt esztendőből:

Január 27. – Világmanapi előkészítő konferencia (Suriname)

Február 14. – Házasság Hete (Koncerttel egybekötött áldó istentiszteleti alkalom)

Február 25. – Missziói képzés alkalma Sárszentlőrincen

Március 1- 2. – Világimanapi interjúk (M1 TV, Bonum TV, Pax Televízió)

Március 2 – 4. – Világimanapi szolgálatok vidéken és határon túl (Pozsony)

Március 29. – Nagycsütörtöki agapé vacsora a Páratlanklub tagjaival

Április 7. – Papné csendesnap (nyugdíjas ill. özvegy papnék, lelkésznők)

Május 5. – Keresztelő (4 fő )

Június 14-17. – “Ismerj meg! Ismerkedj!” konferencia Mályiban

Június 30 – július 2 – 2019-es Világimanap íróinak meglátogatása (Szlovénia)

Július 25-29. – Szélrózsa találkozó, Küldetés sátor

Augusztus 7 – 12. – Európai Keresztény Nők Fóruma nagygyülés Soko Grad, Szerbia

Augusztus 11 – 17. – Egyedülállók konferenciája és üdülése (Balatongyörök)

Szeptember 1. – „Gaztaposó kerti parti” – Páratlanklub

Október 6. – Női Csendesnap a Reformáció hónapjában (Paks)

Október 20. – Életrevaló képzés

December 9. – Páratlan ádventi csendes-délután

December 28. – Egyedülálló szülők és gyermekeik utókarácsonya

Készítette: Brebovszkyné Pintér Márta

Budapest, 2019. február 5.